《赠尽梅竹刘信可》
宋代·李軏

刘兄胸次参元化，不发为文发为画。
心工入妙手通神，声名直与僧繇亚。
月宫拔得玉兔毫，缚成篆笔铦如刀。
纷然万有类形役，竹梅两品方清高。
打一撇，籊为寒筠洒为叶。
高低浓淡总相宜，不问风烟和雨雪。
再一扫，清作疏花瘦作枝。
向背斜阳俱造妙，任从篱落与垣池。
君不见刘梦梁画梅不画竹，一枕清风长不足。
又不见文与可画竹不画梅，千树江头空自开。
争如作者多精艺，庾岭渭川俱着意。
梦梁同姓表同文。却把信来更与字。